Úvodné slovo na XVII. valnom zhromaždení združenia

**Dámy a páni, vážení členovia,**

**vysokoctení hostia,**

je nás tu relatívne málo, čo ozrejmím o dve-tri minúty neskôr. Aj preto, že decembrový čas je každoročne problémový vyťaženosťou pracovnou aj spoločenskou, neraz rodinnou, no i zdravotnou, a tiež počasím. To sú dôvody normálne. Na základe Stanov som zvolal na dnešný deň XVII. valné zhromaždenie. Dalo by sa povedať, že o rok skôr, a teda nie v obvyklom 3-ročnom intervale. Dôvody boli prozaické. Naše združenie, obrazne povedané, je totiž po tretíkrát na rázcestí.

Dalo by sa povedať, že stále máme čistý stôl, ku ktorému si nachádzajú cestu ľudia, ktorí žijú síce svoj život, ale sú blízko predstáv (vizionárstva) spoluautora Megatrendov 2000 Johna Naisbitta, „zlatobiatekového“ z roku 1997, no i jedinečnej osobnosti a súčasného bangladéšskeho premiéra, nobelistu, laureáta Zlatého biatca i našej „Mierovej ceny zo Slovenska 2015“, o tom, čo je želateľné na prospech našej civilizácie.

Parafrázujúc oboch pánov, naznačili už v minulosti, že už sú také úspešné osobnosti, ktoré pociťujú zodpovednosť za svoje okolie a robia všetko pre to, aby sa v ňom žilo dôstojne, mohli sa v ňom realizovať danosti a schopnosti človeka ako takého. Možno dodať, že je to síce pravda, ale tento proces je pomalý, veľmi pomalý a brzdený vyznávačmi a známymi aj utajovanými príslušníkmi oligarchických elít, pre ktoré je prípustný globálny konflikt, vojny a občianske a ľudské zbedačovanie.

**Dámy a páni, vážení hostia,**

Poslal som pani Soni, manželke prof. Jeffa Sachsa „virtuálnu“ kyticu z Kvetinárstva Orchidea. A jej reakcia bola takáto *: „ ... aký krásny a úžasný by mohol byť svet, keby naši vodcovia neboli bezohľadní...“.*

Mal som v živote to šťastie stretnúť osobne a v akcii osobnosti najrôznejších profesií z domova a zo sveta. Predovšetkým skromných a s myšlienkami, ktoré dodávali chuť žiť, nech sa dialo čokoľvek. Až keď som sa dostal s nimi do rozhovoru, tak sa mi vytvárali pred očami jedinečné bytosti. Stačilo chcieť a bol z toho sviatok a väčšinu tých ľudí si pamätám - vlastnými rodičmi a starou mamou počínajúc. Či už to bol Čingiz Ajtmatov, Ján Jamnický, Ferdinand Piech, Milan Kučan, Vladimír Štefuca, Jacques Chirac, John Naisbitt, zvárač plynovodu zo Zohora, ... Ľudia by mali posilňovať - cvičiť schopnosť vzájomne sa spoznávať. A predovšetkým, to ľudské prenášať do života, aby sa cítili užitočne, zmysluplne a len tak neboli - neživorili a priečili sa pozíciam štatistov, či priam vazalov. Vo vzájomnej zvyčajne spontánnej komunikácii pripojil myšlienku Peter Mihók *: „...Každý veľký človek bez ohľadu na to či robi to alebo ono, je veľky nie svojou funkciou ci postavenim ( veď dobre vieme z dôb minulych, ale aj tých dnešných ako sa k týmto pozíciam dostáva), ale hodnotami, ktorými sa nielen riadi, ale má silu a odvahu ich aj v priestore, v ktorom sa pohybuje a žije aj napriek všetkému presadzovať bez ohľadu na to, či je to rodina, pracovisko, obec, krajina ci globálne. To sú ľudia, ktori nás vedú k tomu, aby sme sa zamysleli, ale aj konali. JFK v príprave na politickú kariéru napísal knihu, ktorú určite poznáš PROFILY ODVAHY. Dostal za ňu Pulitzerovu cenu. Piše o ľuďoch, ktori obetovali aj vrcholovú kariéru za hodnoty, ktoré vyznávali...“.*

**Dámy a páni,** aj dnes tu máme ľudí – osobnosti, ktorých príbehy majú magnetizujúcu silu. Sú o tom, ako zasievať túto silu do našich súčasníkov, aby nadovšetko bol mier a práca nielen pre sebarealizáciu, ale aj v záujme celku, rodiny, priateľov aj úplne neznámych ľudí, obce, mesta, pracoviska, regiónu, štátu, kontinentu, sveta a možno aj iných dimenzií.